Mening: Dra jou groen trui met trots en steek daai vure aan | Maroela Media
Mening: Dra jou groen trui met trots en steek daai vure aan
Wees opgewonde saam met die Bokke. (AP Photo/Christophe Ena)
Kyk, die internasionale media het selfs gesê dat die Olimpiese 50 km-stapitem interessanter sal wees as om die Bokke in vanjaar se Wêreldbeker dop te hou. Maar dit was 'n Nieu-Seelandse joernalis wat dit geskryf het, en sy span speel vandag in die bronsmedaljewedstryd teen Wallis.
En om'n karakter uit die platvloerse Hollywood-komedie Grandma's Boy aan te haal: "Sucks to be you!"
Ja, sal die suurknolle sê, die All Blacks oorheers wêreldrugby en al is hulle nie in die eindstryd nie, is hulle steeds die internasionale pronkspan.
Vaardigheidsgewys is daar seker inderdaad niemand wat vir die Kiwi's kan kers vashou nie, maar sal hulle nie veel eerder 'n hele paar van hul wegholoorwinnings teen top-spanne in "gewone" wedstryde verruil vir 'n kans om hul Wêreldbeker-titel te verdedig nie?
Dit is waarskynlik soos die Protea-krieketspan (toe dit nog goed met hulle gegaan het) wat almal in die opbou tot 'n Wêreldbeker-kriekettoernooi vermorsel, net om later met 'n groot gejuig oor die Wêreldbeker-hekkie te struikel.
Dieselfde brompotte wat nou die All Blacks ophemel, kla tien teen een ook oor die Proteas omdat hulle nog nie die silwerware huis toe gebring het nie.
Daardie kloutjie kan ek nie heeltemal tot by die oor bring nie.
Maar terug na die Bokke en hul etiket van vervelige rugby.
Om dinge in 'n neutedop op te som: Dit is nie baie mooi nie en glad nie interessant nie, maar op een of ander manier wérk dit net.
Vervelige struktuur-rugby is soms nie 'n slegte idee in 'n eindstryd nie. Daarteenoor kan flair en hardlooprugby (ai, dáárdie woord) soms lelik flop wanneer die drukkoker se temperatuur styg.
Eddie Jones (Engeland se afrigter) weet ook wat om van die Bokke te verwag.
"Suid-Afrika sal waarskynlik dieselfde soort rugby speel as wat hulle gedurende die hele toernooi gespeel het. Daarom sal ons hulle moet vasvat in die armdrukstryd, en wanneer ons die geleentheid kry om die spel meer vloeiend te maak, sal ons ons bes moet gee om daardie geleenthede doeltreffend te benut," het Jones aan The Independent gesê.
"Maar die Bokke is klipharde teenstanders en ons sal vrek hard moet baklei om hierdie een te wen," het hy bygevoeg.
Net so is Jones se Engelse span 'n gedugte eenheid wat by tye in die halfeindstryd vir Nieu-Seeland lekker rondgeboelie het.
Voor die tyd het baie kenners gemeen dat Engeland se terriëragtige manier van spel van hulle die enigste span sal maak wat vir Nieu-Seeland kan klop. Hulle het dit toe terstond gedoen en vir Suid-Afrika 'n reuseguns bewys.
Maar as iemand vir jou aan die begin van 2018 gesê het dat die Bokke in die eindstryd van die Wêreldbeker sou speel, sou jy hulle geglo het?
Nee, definitief nie, is die eenvoudige antwoord op die vraag.
RG Snyman is een van die Bokke se staatmakers. (AP Photo/Mark Baker)
Die sportsielkundige, dr. Henning Gericke, het vroeër vanjaar aan Maroela Media gesê dat die Bokke onder Rassie Erasmus se toesig besig is om 'n opwaartse kurwe te toon, nie net wat hul vertonings op die veld betref nie, maar ook wat hul kopsielkunde betref.
Die sukses van John Smit se 2007-span kan toegeskryf word aan die feit dat hulle geweet het hoe om wedstryde te wen, nie net die belangrikes nie, maar ook die kragmetings wat op 'n mespunt gebalanseer het, het Gericke gesê.
Nou ja, het die Bokke nie verlede week se wipplank-skop-halfeindstryd teen Wallis gewen nie? As jy by tye só onbeholpe lyk en steeds wen, dan weet jy die momentumgolf is besig om in jou rigting te swaai.
En buitendien, Suid-Afrika het nog nooit teen Engeland in 'n Wêreldbeker-eindstryd verloor nie.
Vergeet nou maar vir eers van die kritiek, los dit vir ná die eindstryd; elke wedstryd begin in elk geval op 'n skoon bladsy.
Speel vir Leon Schuster en vir Robbie Wessels oor die draadloos, steek die vure aan, dra jou Boktrui en wees gelukkig wanneer Faf vir 'n slag ordentlik skop en Willie die bal raak vang: Dit is baie beter as om in sak en as oor die Bokke se kanse te wees.
En dalk, net dalk, verras hulle jou.
Twee Bokke vir 'speler van die jaar' benoem
Moenie simpel goed aanvang nie, sê Os vir Bokke
Ons by ons werk het almal die groen en goud aan – en kan nie wag vir more nie – ons skreeu en sing al hier binne ons "Hier kom die Bokke, hier kom die Bokke". Daar sal geskreeu word – stemme sal hees wees soos ons skreeu.
Ons is daar vir julle Bokke…….
Net so, Agter-die-skerms. Ek voel ook so. En ook so miljoene ander Suid-Afrikaners! Go Bokke!
Eks nie n groot rugby aanhanger nir maar eks n trotse Bloubul en Springbok ondersteuner.
Go Bokke. Bring die beker huis toe.
Maroela julle bewys maar net wats fout met die media – probeer dink/voorse vir die mense – en die ander word gesensor.